Den socialdemokratiske partiformand på Læsø, Erling Strøm Mortensen, vil have fødevareminister Mogens Jensen fyret på gråt papir. Det sker efter, at fødevareministeren har beordret alle mink i Danmark aflivet, selvom der ikke var lovhjemmel til at træffe den beslutning. - Jeg synes, at han skal ud af vagten hurtigst muligt. Når man ikke kan køre efter loven, så skal man ud, siger Erling Strøm Mortensen. Fødevareminister Mogens Jensen er i dag indkaldt til samråd om mink-sagen. I går beklagede ministeren forløbet i sagen, men den undskyldning er ikke nok, mener lokalformanden på Læsø. - Det er en grim sag, siger han. Læsø er en af de syv nordjyske kommuner, som er ramt af nedlukning, og Fødevarestyrelsen har den seneste uge været på øen for at aflive alle mink på Læsø.

Referat:
- Når man ikke kan køre efter loven, så skal man ud, siger Erling Strøm Mortensen, der er socialdemokratisk lokalformand på Læsø.